የካም ሴራሚክ የግል ኩባንያ ፕሮዳክት  ለህዳሴ ግድብ ግንባታ የአንድ ሚሊዮን ብር የቦንድ ግዢ አከናወነ
የካም ሴራሚክ ፕሮዳክት የግል ኩባንያ ለታላቁ የኢትዮጵያ ህዳሴ ግድብ ግንባታ የአንድ ሚሊዮን ብር የቦንድ ግዢ አከናውኗል፡፡የኩባንያው ስራአስኪያጅ ኢንጅነር ማቲያስ በትሬ የቦንድ ግዢውን ባከናወኑበት ወቅት ድርጅታቸው ከዚህ ቀደም ለግድቡ ግንባታ ድጋፍ እያደረገ መቆየቱን አንስተው በቀጣይም ግድቡ እስኪጠናቀቅ ድረስ ድጋፋቸውን አጠናክረው እንደሚቀጥሉ ተናግረዋል፡፡የኢትዮጵያ ልማት ባንክ ፕሬዝዳንት አቶ ጌታሁን ናና በበኩላቸው የግድቡ ግንባታ የሁሉንም ህብረተሰብ ድጋፍ እንደሚጠይቅ ጠቁመው ድርጅቱ ያደረገው ድጋፍም ሊበረታታ የሚገባው ነው ብለዋል፡፡በቅርቡ የተለያዩ ባለሀብቶች የህዳሴ ግድቡ በሚገነባበት ስፍራ ላይ ጉብኝት ማካሄዳቸው በባለሀብቶች ዘንድ መነቃቃት መፍጠሩን የግድቡ ግንባታ ህዝባዊ ተሳትፎ አስተባባሪ ብሄራዊ ምክር ቤት ጽህፈት ቤት ምክትል ዋና ዳይሬክተር ወ/ሮ ፍቅርተ ታምር አስረድተዋል፡፡ለሀገሪቱ ኢንዱስትሪ መር የኢኮኖሚ ፖሊሲ ተግባራዊነት በቂ የሀይል አቅርቦት እንደሚያስፈልግ በመረዳት ባለሀብቶች ለህዳሴ ግድብ ግንባታ የሚያደርጉትን ድጋፍ አጠናክረው እንዲቀጥሉ ወ/ሮ ፍቅርተ ጥሪ አቅርበዋል፡፡በቅርቡ ከ360 በላይ የተለያዩ ባለሀብቶች የህዳሴ ግድብ ግንባታ መጎብኘታቸው ይታወሳል፡፡